PMIndiaData/PMIndiaSum huggingface dataset:
राष्ट्रीय खनिज शोध-उत्खनन धोरणाला केंद्रीय मंत्रिमंडळाची मंजूरी

केंद्रीय मंत्रिमंडळाने आज राष्ट्रीय खनिज शोध-उत्खनन धोरणाला मंजूरी दिली. या धोरणाअंतर्गत, खाजगी क्षेत्रांच्या मदतीने, देशभरातील खाण शोध आणि उत्खनन कार्याला गती दिली जाईल. देशात खनिजांचा नेमका किती साठा आहे आणि तो कुठे आहे याची निश्चित कल्पना येण्यासाठी हे धोरण उपयुक्त ठरेल. या खनिजांचा योग्य वापर करुन भारतीय अर्थव्यवस्थेतला त्यांचा वाटा वाढवणे, यामुळे शक्य होईल. या धोरणाअंतर्गत, जागतिक दर्जाची भू वैज्ञानिक माहिती आणि आकडेवारी सार्वजनिक केली जाईल. खाजगी-सरकारी भागीदारीतून उत्तम संशोधन केले जाईल. तसेच भूगर्भात खोलवर असलेल्या खनिजांचा शोध घेतला जाईल. या धोरणाअंतर्गत, शोधलेल्या खाणींचा सरकार लिलाव करेल.
पंतप्रधान नरेंद्र मोदी आणि कतारचे अमीर शेख तमीम बिन हमाद अल थानी यांच्यात दूरध्वनीवरुन चर्चा

पंतप्रधान नरेंद्र मोदी यांनी आज कतारचे अमीर शेख तमीम बिन हमाद अल थानी यांना आणि कतारच्या जनतेला ईद उल फित्रच्या दूरध्वनीवरून शुभेच्छा दिल्या. कोविड-19 महामारीच्या काळात कतारमधील भारतीय नागरिकांच्या कल्याणासाठी कतारचे अमीर स्वतः लक्ष घालत असल्याबद्दल पंतप्रधानांनी त्यांची प्रशंसा केली. त्याचेवळी कतारमध्ये भारतीय समुदाय देत असलेल्या योगदानाचे विशेषतः भारतीय आरोग्य कर्मचारी बजावत असलेल्या भूमिकेचे अमीरांनी कौतुक केले. सध्याच्या काळात भारताकडून कतारला निर्यात होणाऱ्या अत्यावश्यक सामग्रीच्या पुरवठ्यात कोणताही खंड पडू नये, यासाठी भारतीय अधिकारी विशेष लक्ष पुरवत असल्याची माहिती पंतप्रधानांनी अमीरांना दिली. अमीरांच्या आगामी 40व्या वाढदिवसाबद्दल पंतप्रधानांनी शुभेच्छा दिल्या आणि त्यांना निरोगी दीर्घायुष्य लाभो आणि यश मिळो अशी भावना व्यक्त केली.
आयुष्मान भारतमुळे आसाममधल्या गरीब शेतकऱ्याचे वाचले प्राण

आसाममधील द्विजेन कलिता या 35 वर्षीय गरीब शेतकऱ्याच्या डोक्याला गंभीर दुखापत झाली होती. जेव्हा त्याला कामरुप मेट्रो हॉस्पिटलमध्ये दाखल करण्यात आले त्यावेळी तो अर्धवट शुद्धीत होता आणि त्याला खूप वेदनाही होत होत्या. पूर्ण तपासणी केल्यानंतर त्याच्या मेंदूच्या आवरणाखाली रक्ताची गाठ झाल्याचे दिसून आले. त्यामुळे त्याला मेंदूवरील शस्त्रक्रियेची गरज होती. कलिताची आर्थिक स्थिती गरीब असल्यामुळे या उपचारांचा खर्च करणे त्याच्या कुटुंबियांसाठी अशक्य होते. मात्र, आयुष्मान भारत PM-JAY योजनेअंतर्गत त्याच्यावर मोफत उपचार होऊ शकतात, अशी माहिती मिळाल्यामुळे त्याच्या कुटुंबाला खरीखुरी आशा निर्माण झाली. ही योजना त्याच्या सारख्या गरीबांकरता वरदानच असल्याचे कलिताला वाटते. आज तो निरोगी असून पंतप्रधानांना जगातल्या सर्वाधिक मोठ्या (10.74 कोटी लाभार्थी) आरोग्य योजनेच्या यशोगाथा सांगणाऱ्या 31 जणांमध्ये त्याचा समावेश होता. गेल्या वर्षभरात कलितासारख्या 50 हजारांहून अधिक रुग्णांना त्यांच्या राज्याबाहेरील आयुष्मान भारत योजनेअंतर्गत उपलब्ध होणाऱ्या आरोग्य सुविधा उपलब्ध झाल्या आहेत. आयुष्मान भारत प्रधानमंत्री जन आरोग्य योजनेत 16 हजार 85 हॉस्पिटलचा समावेश असून आतापर्यंत 41 लाख लाभार्थ्यांवर उपचार करण्यात आले असून 10 कोटींहून अधिक ई-कार्ड वितरित करण्यात आली आहेत. आयुष्मान भारत अंतर्गत देशभरात 20 हजार 700 हून अधिक आरोग्य केंद्र कार्यरत आहेत.
देशातील कोविड-19 महामारीची परिस्थिती आणि कोविड प्रतिबंधक लसीकरण मोहिमेची सद्यस्थिती यांचा आढावा घेण्यासाठी पंतप्रधानांच्या अध्यक्षतेखाली उच्च-स्तरीय समितीची बैठक

नवी दिल्ली 10 मार्च 2022 देशातील कोविड-19 महामारीची परिस्थिती, विशेषतः ओमायक्रॉनच्या लाटेसंदर्भातील स्थिती तसेच कोविड प्रतिबंधक लसीकरणाची सद्यस्थिती यांचा आढावा घेण्यासाठी पंतप्रधान नरेंद्र मोदी यांच्या अध्यक्षतेखाली उच्चस्तरीय बैठकीचे आयोजन करण्यात आले. यावेळी, कोविड आजाराबाबतचे जागतिक पटलावरील चित्र आणि भारतातील कोविड-19 संसर्गाची एकूण परिस्थिती याबाबत तपशीलवार सादरीकरण करण्यात आले. लसीकरण मोहीम सातत्याने सुरु ठेवण्यासाठीचे भारताचे प्रयत्न आणि नुकत्याच होऊन गेलेल्या कोविड बाधितांच्या संख्येतील तीव्र वाढीच्या दरम्यान रुग्णालयात दाखल कराव्या लागलेल्या रुग्णांची संख्या कमी असणे, आजाराची तीव्रता तसेच मृत्यू दर कमी असणे यामध्ये उपयुक्त ठरलेली लसीची परिणामकारकता यावर या बैठकीत अधिक भर देण्यात आला. या आढाव्यातून असे दिसून आले की, केंद्र सरकारच्या नेतृत्वाखाली करण्यात आलेल्या सक्रीय आणि सहकार्यात्मक प्रयत्नांची कोरोना संसर्गाच्या प्रसाराचे परिणामकारक व्यवस्थापन करण्यात मोठी मदत झाली. भारताने महामारीला योग्य प्रकारे दिलेला प्रतिसाद आणि नागरिकांचे लसीकरण करण्यासाठीच्या प्रयत्नांची जागतिक आरोग्य संघटना, संयुक्त राष्ट्रे तसेच आंतरराष्ट्रीय नाणेनिधी या वैश्विक पातळीवरील संस्थांनी प्रशंसा केली आहे तसेच हार्वर्ड बिझनेस स्कूल अँड इन्स्टिट्यूट फॉर कॉम्पिटीटीव्ह्नेस यांच्या अहवालात देखील भारताच्या प्रयत्नांचे कौतुक करण्यात आले आहे. लसीकरण करणारे तसेच आरोग्य सुविधा कर्मचारी, केंद्र तसेच राज्य सरकार प्रशासनातील अधिकारी यांनी केलेल्या अथक प्रयत्नांचे पंतप्रधानांनी कौतुक केले आहे. या बैठकीत बोलताना पंतप्रधानांनी कोविड संबंधित आदर्श नियमांचे पालन करण्याचे महत्त्व अधोरेखित केले आणि लस घेण्याच्या विहित वेळी लसीकरण करून घेण्यासाठी यापुढच्या काळात देखील समाजाकडून पाठींबा आणि व्यक्तिगत सहभाग मिळण्याची तसेच कोविड अनुरूप वर्तणुकीचे पालन करण्याची विनंती केली केंद्रीय गृहमंत्री, केंद्रीय आरोग्य आणि कुटुंब कल्याण मंत्री, केंद्रीय आरोग्य आणि कुटुंब कल्याण राज्यमंत्री आणि नीती आयोगाच्या सदस्यांसह इतर वरिष्ठ अधिकारी या बैठकीला उपस्थित होते.
नवीकरणीय ऊर्जा सहकार्याबाबत सर्वसाधारण रचना करार

भारत आणि संयुक्त अरब अमिरात यांच्यातील नवीकरणीय ऊर्जा सहकार्याबाबतच्या सर्वसाधारण रचना कराराबद्दल पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाला माहिती देण्यात आली. यावर्षी 11 फेब्रुवारी रोजी नवी दिल्लीमध्ये संयुक्त अरब अमिरातीच्या युवराजांच्या भेटीदरम्यान या करारावर स्वाक्षऱ्या करण्यात आल्या होत्या. या रचनेवर आधारित मोठे प्रकल्प, गुंतवणूक आणि व्यावसायिक प्रयत्न, संशोधन आणि विकासात सहभाग, अक्षय आणि स्वच्छ ऊर्जा संदर्भात विकास व ज्ञानाची देवाण-घेवाण आणि त्यामुळे होणारे परस्पर लाभ साध्य करणे हा या कराराचा उद्देश आहे. या करारान्वये भारत आणि संयुक्त अरब अमिरात या दोन्ही देशांमध्ये नवीन तसेच अक्षय ऊर्जा तंत्रज्ञान क्षेत्रात भागिदारी शक्य होणार आहे. गुंतवणुकीसाठी संभाव्य अक्षय ऊर्जा प्रकल्पांच्या संधींचा शोध आंतरराष्ट्रीय सौर आघाडीमध्ये सहयोग कायम राखणे, अक्षय ऊर्जा क्षेत्रात संशोधन आणि विकासात नव्या संधीचा शोध अशा अनेक पैलूंवर या करारान्वये लक्ष केंद्रीत केले जाणार आहे.
प्रजासत्ताक दिनानिमित्त पंतप्रधानांनी देशवासियांना शुभेच्छा दिल्या

पंतप्रधान नरेंद्र मोदी यांनी प्रजासत्ताक दिनानिमित्त देशवासियांना शुभेच्छा दिल्या आहेत. एका ट्विटमध्ये पंतप्रधान म्हणाले; "तुम्हा सर्वांना प्रजासत्ताक दिनाच्या हार्दिक शुभेच्छा. जय हिंद!
उद्या ‘जतीर पिता’ बंगबंधू, शेख मुजीबुर रहमान यांच्या  जन्मशताब्दी समारंभात पंतप्रधान व्हिडिओ संदेशाद्वारे होणार सहभागी

पंतप्रधान नरेंद्र मोदी उद्या बांगलादेशात ‘जतीर पिता’ बंगबंधू, शेख मुजीबुर रहमान यांच्या 100 व्या जयंती समारंभात व्हिडिओ संदेशाद्वारे भाग घेतील. कोविड-19 मुळे, बांगलादेशात 17 March मार्चसाठी आयोजित केलेले कार्यक्रम कोणत्याही सार्वजनिक मेळाव्याशिवाय असतील.
पंतप्रधानांचे विशु  उत्सवानिमित्त अभिवादन

पंतप्रधान श्री. नरेंद्र मोदी यांनी विशुच्या उत्सवाच्या निमित्ताने जगभरातील केरळवासी आणि मल्याळी बांधवाना शुभेच्छा दिल्या आहेत. पंतप्रधानांनी आपल्या ट्विटर संदेशात म्हटले आहे: “विशु उत्सवानिमित्त केरळच्या जनतेला माझ्या शुभेच्छा . या उत्सवाच्या निमित्ताने मी जगभरातील मल्याळींना हार्दिक शुभेच्छा देत आहे.नवीन वर्ष आपणा सर्वांच्या जीवनात आरोग्य आणि आनंद घेऊन येवो. ”
भारत आणि ब्रुनेई दारुसलेम दरम्यान युवा आणि क्रीडा सामंजस्य कराराबाबत केंद्रीय मंत्रिमंडळ अवगत

भारत आणि ब्रुनेई दारुसलेम यांच्यात युवा आणि क्रीडा क्षेत्रात झालेल्या सामंजस्य करारावर स्वाक्षऱ्या करण्याबाबत केंद्रीय मंत्रिमंडळाला आज माहिती देण्यात आली. 02.02.2016 या दिवशी बंदर सेरी बेगवान ब्रुनेई येथे उभय देशात या सामंजस्य करारावर स्वाक्षऱ्या करण्यात आल्या. युवा आणि क्रीडा क्षेत्रात कार्यक्रमाचे आदान-प्रदान, अधिकाऱ्यांच्या प्रशिक्षणविषयक कार्यक्रमांचे आदान-प्रदान क्रीडा क्षेत्रात सहभागी होण्यासंदर्भात प्रोत्साहन, क्रीडा साहित्य, क्रीडा प्रशिक्षण, शारिरीक शिक्षण इत्यादी बाबींचा या सहकार्यात समावेश आहे.
पंतप्रधान नरेंद्र मोदी आणि पोर्तुगालचे  पंतप्रधान कोस्टा यांच्या हस्ते स्टार्ट अप पोर्टलचे उदघाटन

पंतप्रधान नरेंद्र मोदी आणि पोर्तुगालचे पंतप्रधान कोस्टा यांनी आज भारत-पोर्तुगाल आंतरराष्ट्रीय स्टार्ट अप हब चे (आयपीआयएसएच) लिस्बन इथे उदघाटन केले. स्टार्ट अप इंडिया द्वारे पुढाकार घेऊन निर्माण करण्यात आलेल्या या मंचाला वाणिज्य आणि उद्योग मंत्रालय आणि स्टार्ट अप पोर्तुगाल यांचे पाठबळ आहे.उद्योजकतेसाठी भागीदारी करण्याच्या दृष्टीने हा मंच निर्माण करण्यात आला आहे. आयपीआयएसएच, बंगलोर,दिल्ली आणि लिस्बन इथल्या स्टार्ट अप साठीच्या उत्तम ठिकाणांची माहिती आणि धोरण, कर, विझा यासह इतर संबंधित माहितीही पुरवणार आहे. त्याच बरोबर स्टार्ट अपला प्रोत्साहन देण्यासाठी गो टु मार्केट गाईड विकसित करणार आहे. पूर्वपीठिका: युरोपमध्ये, व्यापार निर्मितीत उच्च दर असणाऱ्या राष्ट्रात पोर्तुगालचा समावेश असून उद्योजकतेसाठी पोषक अर्थविषयक व्यवस्था असलेला एक देश म्हणून पोर्तुगाल पुढे येत आहे. 2016 पासून लिस्बन, वेब परिषद, या वार्षिक आंतरराष्ट्रीय तंत्र परिषदेचे यजमानपद भूषवत आहे. गेल्या वेब परिषदेत भारतातून 700 जण सहभागी झाले होते,या वर्षी त्यात भर पडेल अशी अपेक्षा आहे.भारत आणि पोर्तुगाल सरकार, स्टार्ट अपना प्रोत्साहन देण्यावर भर देत आहे.
मालदीवचे परराष्ट्र मंत्री अब्दुल्ला शाहिद यांनी घेतली पंतप्रधानांची भेट

मालदीवचे परराष्ट्र मंत्री अब्दुल्ला शाहिद यांनी आज नवी दिल्लीत पंतप्रधान नरेंद्र मोदी यांची भेट घेतली. सहाव्या भारत-मालदीव संयुक्त आयोगाच्या बैठकीसाठी अब्दुल्ला शाहिद भारताच्या अधिकृत दौऱ्यावर आले आहेत. मालदीवचे अध्यक्ष इब्राहिम मोहम्मद सोलिह यांच्या नेतृत्वाखाली सरकारने पहिल्या वर्षात केलेल्या कामगिरीबद्दल पंतप्रधान नरेंद्र मोदी यांनी मालदीवचे परराष्ट्र मंत्री शाहिद यांच्याकडे प्रशंसा केली. भारत आणि मालदीव यांच्यातील वाढत्या सहकार्याबद्दल आणि गेल्या वर्षभरातल्या द्विपक्षीय सहकार्याच्या सकारात्मक परिणामांबाबतही त्यांनी समाधान व्यक्त केले. सहाव्या संयुक्त आयोगाच्या बैठकीदरम्यान होणाऱ्या चर्चेमुळे दोन्ही देशांना प्रगतीचा आढावा घेता येईल आणि उभय देशांमध्ये परस्परांना हितकारक सहकार्य अधिक वृद्धिंगत करण्याच्या महत्वाकांक्षी उपाय योजनांची आखणी करता येईल, असा विश्वास त्यांनी व्यक्त केला. मजबूत, लोकशाही प्रधान, समृद्ध आणि शांततामय मालदीवसाठी मालदीवच्या सरकारबरोबर भागिदारी करण्यासाठी भारत वचनबद्ध असल्याचा पुनरुच्चार पंतप्रधान मोदी यांनी केला. भारत-मालदीव संबंधांना दिशा देण्यात पंतप्रधान मोदी यांची दूरदृष्टी आणि कणखर नेतृत्वाबद्दल परराष्ट्रमंत्री शाहिद यांनी त्यांचे आभार मानले. मालदीवमध्ये सध्या राबवण्यात येत असलेल्या विविध विकास सहकार्य उपक्रमांमध्ये भारताच्या मदतीबद्दल त्यांनी कृतज्ञता व्यक्त केली. ‘भारत प्रथम’ धोरणाप्रति तसेच भारताबरोबरचे संबंध अधिक वृद्धिंगत करण्यासाठी मालदीवचे नेतृत्व बांधिल असल्याचे त्यांनी सांगितले.
बिमस्टेक ग्रीड आंतरजोडणी स्थापन करण्यासाठी सामंजस्य करारावर स्वाक्षरी करायला आणि मान्यता द्यायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बिमस्टेक ग्रीड आंतरजोडणी स्थापन करण्यासाठी सामंजस्य करारावर स्वाक्षरी करण्याच्या ऊर्जा मंत्रालयाच्या प्रस्तावाला मंजुरी दिली. नेपाळ येथे लवकरच होणाऱ्या तिसऱ्या बिमस्टेक ऊर्जा मंत्र्यांच्या आगामी बैठकीत बिमस्टेकच्या सदस्य राज्यांमध्ये यावर स्वाक्षऱ्या केल्या जातील.
त्रिपुरातील आगरतळा विमानतळाचे महाराजा वीर विक्रम माणिक्य किशोर विमानतळ असे नामकरण करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने त्रिपुरातील आगरतळा विमानतळाचे महाराजा वीर विक्रम माणिक्य किशोर विमानतळ, आगरतळा असे नामकरण करायला मंजुरी दिली आहे. त्रिपुरातील जनतेकडून प्रदीर्घ काळ होत असलेली मागणी लक्षात घेऊन तसेच महाराजा वीर विक्रम माणिक्य किशोर यांना त्रिपुरा सरकारची आदरांजली म्हणून हा निर्णय घेण्यात आला.
अहमदाबादमध्ये साबरमती आश्रमाच्या शतक महोत्सवी वर्ष समारंभाला पंतप्रधानांची उपस्थिती

गुजरातमधल्या साबरमती आश्रमाच्या शतक महोत्सवी वर्ष समारंभाला आज पंतप्रधान नरेंद्र मोदी उपस्थित होते. आज जगाला भेडसावत असणाऱ्या आवाहनांचा सामना करण्याची ताकद महात्मा गांधींच्या विचारांमध्ये आहे, असे त्यांनी या कार्यक्रमात सांगितले. समाज म्हणून आपल्या इतिहासाशी बंध कायम ठेवणे गरजेचे असल्याचे पंतप्रधान म्हणाले. श्रीमद राजचंद्रजी यांच्या 150व्या जयंतीनिमित्त त्यांच्या योगदानाचे स्मरण करताना पंतप्रधानांनी त्यांच्या जीवनाबाबत आणि विचारांबाबत संशोधन करण्याचे आवाहन केले. “स्वच्छता” ही सवय झाली पाहिजे. ती महात्मा गांधींना 2019 मध्ये त्यांच्या 150 व्या जयंतीनिमित्त आदरांजली ठरेल, असे मोदी म्हणाले. साबरमती आश्रमाला भेट देण्याचे आवाहन त्यांनी जगभरातल्या लोकांना केले आहे. गोरक्षकाबद्दल कठोर शब्दात वक्तव्य करताना पंतप्रधान म्हणाले, “आपली भूमी अहिंसेची भूमी आहे. आपली भूमी महात्मा गांधीची भूमी आहे. महात्मा गांधी आणि आचार्य विनोबा भावे यांनी गोरक्षणासाठी केलेले कार्य अविस्मरणीय आहे. गोरक्षण झाले पाहिजे”. मात्र गोपूजनाच्या नावाखाली लोकांना मारणे कदापि स्वीकार्य नाही, असे सांगत त्यांनी कठोर शब्दात निषेध केला. महात्मा गांधींना अशी गोपूजा कदापि मंजूर झाली नसती. आपल्या समाजात हिंसेला स्थान नाही. या देशात कुणाही व्यक्तीला कायदा आपल्या हातात घेण्याचा अधिकार नाही, असे पंतप्रधान म्हणाले. आपल्या स्वातंत्र्य सैनिकांना अभिमान वाटेल असा महात्मा गांधींच्या स्वप्नातला भारत निर्माण करण्याचे आणि एकत्रितपणे काम करण्याचे आवाहन पंतप्रधानांनी नागरिकांना केले आहे.
मिझोराम आणि अरुणाचल प्रदेशाच्या स्थापना दिनानिमित्त पंतप्रधानांनी शुभेच्छा दिल्या

पंतप्रधान नरेंद्र मोदी यांनी मिझोराम आणि अरुणाचल प्रदेशच्या जनतेला त्यांच्या राज्य स्थापना दिनानिमित्त शुभेच्छा दिल्या. “या राज्य स्थापना दिनानिमित्त मी मिझोरामच्या नागरिकांना शुभेच्छा देतो. येणाऱ्या वर्षामध्ये मिझोरामची सतत प्रगती होत राहो अशी मी प्रार्थना करतो. अरुणाचल प्रदेशच्या राज्य स्थापना दिनानिमित्त मी तिथल्या नागरिकांना शुभेच्छा देतो. आगामी काळात हे राज्य विकासाच्या नवीन उंची गाठो ही सदिच्छा,” असं पंतप्रधान म्हणाले.
केरळ मंदीर आग : पंतप्रधानांनी मृत व्यक्तींच्या कुटुंबियांसाठी 2 लाख रुपये सानुग्रह अनुदानाची घोषणा केली

पंतप्रधान नरेंद्र मोदी यांनी कोल्लम येथील आगीत मृत्युमुखी पडलेल्यांच्या कुटुंबियांसाठी पंतप्रधान राष्ट्रीय आपत्ती निधीतून सानुग्रह अनुदान देण्याची घोषणा केली आहे. या आगीत जखमी झालेल्यांना 50 हजार रुपये मदतीचीही घोषणा पंतप्रधानांनी केली आहे. पंतप्रधान परिस्थितीवर लक्ष ठेवून असून यासंदर्भात अधिकाऱ्यांशी संपर्कात आहेत. पंतप्रधान लवकरच केरळला जात असून, केरळमध्ये आगमन झाल्यानंतर शिष्टाचाराची औपचारिकता पाळू नये आणि मदत तसेच बचाव कार्यावर लक्ष्य केंद्रीत करावे असे निर्देश पंतप्रधानांनी दिले आहेत. पंतप्रधानांसोबत तज्ज्ञ डॉक्टरांचे एक पथकही केरळला जात आहे.
सफाईगिरी  परिषद आणि पुरस्कार   2015 मधील पंतप्रधानांचे वक्तव्य

स्वच्छ भारताचे स्वप्न पूर्ण करण्यासाठी महात्मा गांधी यांच्यापेक्षा मोठी प्रेरणा दुसरी कोणती असू शकत नाही असे पंतप्रधान नरेंद्र मोदी म्हणाले. इंडिया टूडे समूहाने नवी दिल्लीत आयोजित केलेल्या “सफाईगिरी परिषद आणि पुरस्कार 2015” मध्ये ते बोलत होते. ते म्हणाले की गेल्या वर्षभरात हे स्वप्न पूर्ण करण्यासाठी अनेकांनी योगदान दिले आहे. पंतप्रधानांनी इलेक्ट्रॉनिक माध्यमांनी यासंदर्भात पार पडलेल्या सकारात्मक आणि सक्रीय भूमिकेचा विशेष उल्लेख केला. पंतप्रधान म्हणाले की स्वच्छता ही सवय आहे. एकदा ही सवय लागली की कोणतीही व्यक्ती अस्वच्छ वातावरण सहन करु शकत नाही. ते म्हणाले की भारत वैयक्तिक स्वच्छतेबाबत सतर्क आहे, मात्र सामाजिक स्वच्छतेकडे दुर्लक्ष केले जाते. यात सुधारणा होणे आवश्यक आहे. पंतप्रधान म्हणाले की भारतात अस्वच्छ परिसरामुळे दररोज एक हजारांहून अधिक मुलांचा मृत्यू होतो. स्वच्छ भारताकडे केवळ एक सरकारी कार्यक्रम म्हणून पाहिले जाऊ नये असे ते म्हणाले. जर 125 कोटी भारतीयांनी ठरवलं की भारत स्वच्छ व्हायला हवा, तर ते नक्की होईल असे ते म्हणाले. पंतप्रधानांनी पुरस्कार विजेत्यांच्या प्रयत्नांची प्रशंसा केली. ते म्हणाले की त्यांच्या कामामुळे इतरांना प्रेरणा मिळाली आहे. त्यांनी युवकांचे उदाहरण दिले, ज्यांनी गेल्या वर्षभरात स्वच्छ भारत अभियान महत्त्वपूर्ण योगदान दिले आहे.
पंतप्रधान नरेंद्र मोदी यांचा माजी  पंतप्रधान  स्व. राजीव गांधी यांच्या पुण्यतिथी निमित्य स्मृतीस उजाळा

पंतप्रधान नरेंद्र मोदी यांनी माजी पंतप्रधान स्व. राजीव गांधी यांच्या पुण्यतिथी निमित्त त्यांच्या स्मृतीस उजाळा दिला. त्यांच्या संदेशात पंतप्रधान म्हणतात, त्यांच्या पुण्यतिथीनिमित्त आपणाला स्व. राजीव गांधींनी राष्ट्रासाठी दिलेल्या योगदानाच्या स्मृतींना उजाळा मिळाला आहे.
राष्ट्रीय भरती यंत्रणा स्थापन करण्याच्या निर्णयाबद्दल पंतप्रधानांकडून आनंद व्यक्त

राष्ट्रीय भरती यंत्रणा स्थापन करण्याच्या केंद्रीय मंत्रिमंडळाच्या निर्णयाबद्दल पंतप्रधान नरेंद्र मोदी यांनी आनंद व्यक्त केला आहे. “ही राष्ट्रीय भरती यंत्रणा कोट्यवधी युवकांसाठी वरदान ठरेल,सामाईक पात्रता परीक्षेमुळे अनेक पात्रता परीक्षा देण्याची पद्धत रद्द होईल आणि विद्यार्थ्यांचा अमूल्य वेळ आणि संसाधनांची बचत होईल. या नव्या व्यवस्थेमुळे पारदर्शकतेलाही चालना मिळेल” असे पंतप्रधानांनी म्हटले आहे.
भारत आणि सौदी अरेबिया दरम्यान सीमाशुल्क संबंधित बाबींमध्ये परस्पर सह्कार्यावरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि सौदी अरेबिया दरम्यान सीमाशुल्क संबंधित बाबींमध्ये परस्पर सह्कार्यावरील सामंजस्य कराराला मंजुरी दिली आहे. या करारामुळे सीमाशुल्कासंबंधित गुन्ह्यांचा तपास तसेच चौकशीसाठी विश्वासार्हता, जलद आणि किफायतशीर माहिती आणि ज्ञानाचे आदानप्रदान शक्य होईल.
केंद्रीय मंत्रिमंडळाची नियामक मंच आणि राष्ट्रीय नियामक उपयोगिता आयुक्त संघटनेमधील सामंजस्य कराराला मंजुरी

अपारंपरिक उर्जेच्या जाळ्याचे मोठ्या प्रमाणावर एकात्मिकरण करण्याच्या क्षेत्रात, नियामक मंच आणि राष्ट्रीय नियामक उपयोगिता आयुक्त संघटनेमध्ये सामंजस्य करार करण्यास पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली आहे. या सामंजस्य करारामुळे अपारंपरिक उर्जेच्या व्यापक एकात्मिकरणाशी संबंधित सहकार्याची खालील क्षेत्रे उपलब्ध होणार आहेत. •अपारंपरिक उर्जा प्राप्त करण्याच्या चौकटीचा आराखडा- आंतरराष्ट्रीय अनुभव •राज्य आणि केंद्रीय अपारंपरिक उर्जा खरेदी बंधने, अपारंपरिक उर्जा प्रमाणपत्र चौकट यांसारख्या नियामक बाबींचे पाठबळ •उर्जा खरेदी करार/ कंत्राटे •भार अंदाज तंत्रज्ञान व प्रक्रिया अशी विविध क्षेत्रे या करारामुळे उपलब्ध झाली आहेत.
मालदीवच्या राष्ट्रपतींच्या भारत दौऱ्यादरम्यान पंतप्रधान नरेंद्र मोदी यांनी माध्यमांना दिलेले निवेदन

नवी दिल्‍ली, 2 ऑगस्‍ट 2022 महामहीम, माझे मित्र राष्ट्रपती सोलिह, दोन्ही प्रतिनिधिमंडळांचे सदस्य, माध्यमांचे प्रतिनिधी, नमस्कार! सर्वप्रथम, मी माझे मित्र राष्ट्रपती सोलिह आणि त्यांच्या प्रतिनिधीमंडळाचे भारतात स्वागत करतो. गेल्या काही वर्षांत भारत आणि मालदीव यांच्यातील मैत्रीपूर्ण संबंधांमध्ये नवा उत्साह आला आहे, आपल्यातील जवळीक वाढली आहे. महामारीमुळे आव्हाने निर्माण होऊनही आपले सहकार्य व्यापक भागीदारीमध्ये बदलत आहे. मित्रांनो, आज राष्ट्रपती सोलिह यांच्याबरोबर मी अनेक विषयांवर व्यापक चर्चा केली. आम्ही आमच्या द्विपक्षीय सहकार्याच्या सर्व पैलूंचा आढावा घेतला आणि महत्वपूर्ण प्रादेशिक आणि जागतिक मुद्द्यांवर विचार मांडले. आता काही वेळापूर्वी आम्ही ग्रेटर माले कनेक्टिविटी प्रकल्पांच्या शुभारंभाचे स्वागत केले. हा मालदीवचा सर्वात मोठा पायाभूत विकास प्रकल्प ठरेल. आम्ही आज ग्रेटर मालेमध्ये 4000 सामाजिक गृहनिर्माण युनिट्सच्या बांधकाम प्रकल्पांचाही आढावा घेतला. मला हे जाहीर करताना आनंद होत आहे की आम्ही या व्यतिरिक्त 2000 सामाजिक गृहनिर्माण युनिट्ससाठी देखील आर्थिक सहाय्य देऊ. आम्ही 100 दशलक्ष डॉलर्सचे अतिरिक्त कर्ज प्रदान करण्याचा निर्णय घेतला आहे जेणेकरून सर्व प्रकल्प कालबद्ध रीतीने पूर्ण होऊ शकतील. मित्रांनो, हिंदी महासागरात आंतरराष्ट्रीय गुन्हेगारी, दहशतवाद आणि अंमली पदार्थांच्या तस्करीचा गंभीर धोका आहे. आणि म्हणूनच, संपूर्ण क्षेत्राच्या शांतता आणि स्थैर्यासाठी भारत आणि मालदीव यांच्यात संरक्षण आणि सुरक्षा क्षेत्रात निकटचा संपर्क आणि समन्वय आवश्यक आहे. या सर्व सामायिक आव्हानांविरुद्ध आम्ही आमचे सहकार्य वाढवले आहे. यामध्ये मालदीवच्या सुरक्षा अधिकार्‍यांसाठी क्षमता निर्मिती आणि प्रशिक्षण सहकार्य देखील समाविष्ट आहे. मित्रांनो, मालदीव सरकारने 2030 पर्यंत निव्वळ शून्य कार्बन उत्सर्जन करण्याचे लक्ष्य ठेवले आहे. या वचनबद्धतेबद्दल मी राष्ट्रपती सोलिह यांचे अभिनंदन करतो आणि हे उद्दिष्ट साध्य करण्यासाठी भारत मालदीवला सर्वतोपरी सहकार्य करेल अशी ग्वाही देतो. भारताने आंतरराष्ट्रीय स्तरावर एक जग, एक सूर्य, एक ग्रीडसाठी पुढाकार घेतला आहे आणि या अंतर्गत आपण मालदीवच्या साथीने प्रभावी पावले उचलू शकतो. मित्रांनो, आज भारत-मालदीव भागीदारी केवळ दोन्ही देशांच्या नागरिकांच्या हितासाठीच काम करत नाही, तर या क्षेत्रासाठी शांतता, स्थैर्य आणि समृद्धीचा स्त्रोत बनत आहे. मालदीवच्या कोणत्याही गरजा किंवा संकटात मदतीसाठी प्रतिसाद देणारा भारत हा पहिला देश होता आणि यापुढेही राहील. मी राष्ट्रपती सोलिह आणि त्यांच्या प्रतिनिधीमंडळाच्या सुखद भारत दौऱ्यासाठी शुभेच्छा देतो. खूप खूप धन्यवाद.
पंतप्रधानांनी आषाढी बीजनिमित्त कच्छी समुदायासह सर्वांना दिल्या शुभेच्छा

पंतप्रधान नरेंद्र मोदी यांनी जगभरात पसरलेल्या चैतन्यशील कच्छी समाजासह सर्वांना आषाढी बीजच्या शुभ दिनानिमित्त शुभेच्छा दिल्या आहेत. पंतप्रधानांनी यासंदर्भात केलेल्या टिवट संदेशात म्हटले आहे की, आषाढी बीजच्या शुभ दिवसानिमित्त सर्वांना विशेषतः सर्व जगभर पसरलेल्या चैतन्यशील कच्छी समाजाला शुभेच्छा . येणारे हे वर्ष प्रत्येकाच्या जीवनात शांतता, आनंद आणि चांगले आरोग्य घेऊन येवो, असे पंतप्रधानांनी ट्विटमध्ये म्हटले आहे.
स्पेक्ट्रम  ट्रेडिंग : दूरसंचार क्षेत्रात आणखी एक क्रांती

पंतप्रधान नरेंद्र मोदी यांच्या अध्यक्षतेखाली, केंद्रीय मंत्रिमंडळाने आज दूरसंचार विभागाच्या एका प्रस्तावाला मंजुरी दिली, ज्यात भारतीय दूरसंचार नियामक प्राधिकरणाच्या शिफारशींनुसार स्पेक्ट्रम ट्रेडिंगसाठी मार्गदर्शक तत्वे जारी करायला सांगितले आहे. आधीच्या निर्णयासह या निर्णयामुळे दूरसंचार क्षेत्रातील स्पेक्ट्रम वापरात बदल होण्याची शक्यता आहे. स्पेक्ट्रम ट्रेडिंगच्या निकषांची ठळक वैशिष्टये 1. केवळ दोन सेवा पुरवठादारांदरम्यान स्पेक्ट्रम ट्रेडिंगला परवानगी असेल. विक्रेत्याकडून खरेदीदाराला स्पेक्ट्रमचा वापर करण्यासाठी केवळ थेट हस्तांतरणाचा अधिकार असेल. 2. स्पेक्ट्रम ट्रेडिंग स्पेक्ट्रम देण्याचा मूळ वैध कालावधी बदलणार नाही. 3. स्पेक्ट्रम ट्रेडिंगसाठी कोणताही करार करण्यापूर्वी विक्रेत्याने त्‍याची सर्व देय रक्कम वसूल करावी. त्यानंतर हस्तांतरणाच्या प्रत्यक्ष तारखेपर्यंत वसूल होण्यायोग्य कोणत्याही देय रकमेची जबाबदारी खरेदीदाराची असेल. हस्तांतरणाच्या तारखेनंतर जर कोणती वसूल करण्यायोग्य देय रक्कम आढळली, तर सरकार आपल्या विवेकबुध्दीनुसार, ही रक्कम वसूल करण्यासाठी पात्र असेल, ज्याबाबत हस्तांतरणाच्या वेळी संबंधित पक्षांना याची माहिती नसेल. 4. जर परवानाधारकाने परवाना अटी आणि नियमांचे उल्लंघन केलेले असेल आणि परवाना देणाऱ्याने आपला परवाना रद्द किंवा समाप्त करण्याचे आदेश दिले असतील असे सिध्द झाल्यास स्पेक्ट्रम ट्रेडिंग करण्याची परवानगी परवानाधारकाला असणार नाही. 5. स्पेक्ट्रम टेडिंगची परवानगी केवळ पॅन-एलएसए (लायसन्स सर्विस एरिया) आधारावर दिली जाईल. 6. परवाना देणाऱ्याने ॲक्सेस सेवांसाठी राखून ठेवलेले सर्व ॲक्सेस स्पेक्ट्रम बँड ट्रेड करण्यायोग्य स्पेक्ट्रम बँड मानले जातील. 7. विशेष बँडमध्ये केवळ अशाच स्पेक्ट्रमच्या ट्रेडिंगची परवानगी असेल, जी 2010 किंवा त्यानंतर लिलावाच्या माध्यमातून दिली गेली आहे किंवा ज्यासाठी दूरसंचार सेवा पुरवठादाराने विहित बाजार मूल्य दिलेले असेल. 8. एनआयए कागदपत्रातील तरतुदींअंतर्गत, स्पेक्ट्रमशी संबंधित नियम आणि अटी स्पेक्ट्रमच्या हस्तांतरनानंतर देखील जागू राहतील. 9. खरेदीदाराला वेळोवेळी निर्धारित स्पेक्ट्रम मर्यादांचे पालन करावे लागेल. 10. दूरसंचार सेवा पुरवठादाराला, लिलावाद्वारे प्राप्त झालेले किंवा स्पेक्ट्रम ट्रेडिंगच्या माध्यमातून किंवा प्रशासकीय पध्दतीने सोपवण्यात आलेल्या स्पेक्ट्रमला ट्रेड करण्यायोग्य स्पेक्ट्रममध्ये बदलण्याच्या तारखेनंतर दोन वर्षांनी ट्रेडिंगच्या माध्यमातून स्पेक्ट्रम विकण्याची परवानगी दिली जाईल. 11. स्पेक्ट्रम वापर शुल्कासाठी वेळोवेळी सरकारने निर्धारित केलेले दर खरेदीदाराच्या स्पेक्ट्रमवर लागू राहतील. डिसेंबर 2013 मध्ये तत्कालीन सरकारने स्पेक्ट्रम ट्रेडिंगला तत्त्वत: मंजुरी दिली होती, मात्र विस्तृत मार्गदर्शक तत्वे जारी केली नव्हती, म्हणून या धोरणाची अंमलबजावणी करता आली नाही. हा मुद्दा सध्याच्या सरकारच्या विचाराधीन आहे. या व्यवस्थेमुळे स्पर्धा वाढेल, नवीनतेला प्रोत्साहन मिळेल, चांगली डेटा सर्विस मिळेल, ग्राहकांना स्वस्त दरात आधुनिक तंत्रज्ञान वापरण्याची संधी मिळेल आणि ग्राहकांना चांगले पर्याय उपलब्ध होतील.
पंतप्रधानांनी नागरी सेवा दिनानिमित्त नागरी कर्मचाऱ्यांना दिल्या शुभेच्छा आणि सरदार पटेल यांना वाहिली  श्रद्धांजली

पंतप्रधान नरेंद्र मोदी यांनी आज नागरी सेवा दिनानिमित्त नागरी कर्मचारी आणि त्यांच्या कुटुंबीयांना सुभेच्छा दिल्या तसेच सरदार पटेल यांना श्रद्धांजली वाहिली. “आज नागरी सेवा दिनानिमित्त मी, सर्व नागरी कर्मचारी आणि त्यांच्या कुटुंबियांना शुभेच्छा देतो. भारताने कोविड-19 वर यशस्वीरीत्या मात करावी यासाठी ते करत असलेल्या प्रयत्नांचे मी कौतुक करतो. गरजू व्यक्तींना मदत करण्यासाठी आणि प्रत्येकजण निरोगी राहील हे सुनिश्चित करण्यासाठी ते 24 तास काम करत आहेत. नागरी सेवा दिनानिमित्त महान सरदार पटेल यांना मी श्रद्धांजली अर्पण करतो, ज्यांनी आपला प्रशासकीय आराखडा तयार केला आणि विकासाभिमुख आणि दयाळू व्यवस्था निर्माण करण्यावर भर दिला”,असे पंतप्रधानांनी आपल्या संदेशात म्हटले आहे.
पंतप्रधान नरेंद्र मोदी 16 मार्च 2018 रोजी मणिपूरला देणार भेट

पंतप्रधान नरेंद्र मोदी 16 मार्च 2018 रोजी मणिपूरला भेट देणार आहेत. इंफाळ इथल्या मणिपूर विद्यापीठात पंतप्रधान भारतीय विज्ञान काँग्रेसच्या 105 व्या अधिवेशनात उद्‌घाटनपर भाषण करतील. या गौरवशाली अधिवेशनाचे यजमानपद भूषवणारं इंफाळ हे ईशान्य भारतातील दुसरे शहर होत आहे. लुवानगस्तंगंबम मधल्या लुवांगपोकपा बहुउद्देशीय क्रीडा संकुलात पंतप्रधानांच्या हस्ते राष्ट्रीय क्रीडा विद्यापीठाची पायाभरणी होईल. तसेच 1 हजार अंगणवाडी केंद्र, शिक्षक, डॉक्टर्स आणि परिचारिकांसाठी 19 गृह संकुलांची तसेच इतर विकास प्रकल्पांचा शिलान्यासही पंतप्रधान करणार आहेत. पंतप्रधान लुवांगपोकपा बहुउद्देशीय क्रीडा संकुल, राणी गायदिनलिऊ उद्यान आणि इतर विकास प्रकल्पांचे उद्‌घाटनही करतील. यावेळी पंतप्रधान जनसभेला संबोधितही करतील.